Я узыр зэтохуэ
Зэлэжьэгъущ, зэпсэлъэгъущ, щэхуи зэдащIэ. ЗэжраIэр нэгъуэщIхэм зэхахыну хуейкъыми, лъэныкъуэ зрагъэз. ЯбгъэдыхьэIамэ, я псэлъэныр щагъэт, мыарэзыуэ къоплъри. «Щхьэ укъыIухьа?» жыхуаIэщ. Я щэхур зэхыуагъэхыну хуейкъым.
ГъэщIэгъуэнращи, а тIур зэмыгъусэу, я зыр нэгъуэщIым хуэзамэ, зехъуэж и хьэлым. И щэху зрихьэлIэу щытам хуэпсэлъэнущ, и напIэ мыхуадэу. Къыпхуиубынущ, «мыр и лажьэщ, мор дызогъуэ» жиIэу. А тIур зэхуэзэжамэ, зэнэзэпсэщ…
А тIум «къеузыр» зыщ: «зэдоIэбэ», «зэдошхэ». Ауэ зым къыIэрыхьэр адрейм фIэкуэдщ. Щэху куэдыIуэ зэдащIэри, зэщIымыгъууи хъуркъым. ГъэпщкIуауэ, цIыху хьэлэлхэм я «пщIэнтIэпсу» къагъэкIуасэращ зэзыгъэгъусэри зэрызымыгъэлъагъури.
Шы щIакъуэ тесми
Апхуэдизу пцIы яупсу еса щыIэщи, пэж къыщыжраIэкIи я фIэщ хъуркъым. Псори езыхэм хуэдэ я гугъэщ. Къащохъу, зэманыр ирибгъэкIуэн щхьэкIэ, сытри жыпIэ хъууэ. Пэж жызыIэ щымыIэжу аракъым. ЩыIэщ пцIы зигу темыхуэхэри. Пэж жызыIэу есам жиIэр я фIэщ щымыхъукIэ, игурэ и щхьэрэ зобгъэж, укъыщыгурымыIуэкIэ сыт ущIэпсэлъэнур жеIэри. Пэжым есар зэгуегъэп жиIэр я фIэщ щымыхъукIэ. ПцIы упсыныр зи хьэл мыгъуэр а псом елIалIэркъым. Ауэ, «пэжыр шы щIакъуэ тесми», гува-щIэхами, и увыпIэр зыIэригъэхьэжынущ.
Нэхущ Хьэжпагуэ.
